


                 Anexa la Hotărârea Consiliului Local nr. 46 din 30.05.2025

REGULAMENT
PRIVIND FUNCȚIONAREA ȘI EXPLOATAREA
STAȚIILOR DE REÎNCĂRCARE A VEHICULELOR 
ELECTRICE ȘI HYBRID PLUG-IN ÎN COMUNA AITON

CAPITOLUL I - DISPOZIȚII GENERALE
Art. 1. - (1) Prezentul Regulament stabilește condițiile de utilizare a stațiilor de reîncărcare a vehiculelor electrice, proprietate a Comunei Aiton, instalate pe domeniul public al Comunei Aiton, utilizate prin intermediul unor platforme online, în regim de self-service.
(2) Prezentul Regulament privind condițiile de utilizare pe domeniul public al Comunei Aiton a stațiilor de reîncărcare vehicule electrice prin intermediul unei platform online, în sistem self-service, a fost întocmit în baza următoarelor acte normative:
a) Legea nr. 34/2017 privind instalarea infrastructurii de combustibili alternativi, cu modificările și completările ulterioare;
b) Ordonanța Guvernului nr.43/1997 privind regimul drumurilor, republicată, cu modificările și completările ulterioare;
c) Ordonanţa de Urgenţă a Guvernului nr. 195/2002 privind circulaţia pe drumurile publice, republicată, cu modificările şi completările ulterioare;
d) Ordonanța de Urgență a Guvernului nr. 195/2005 privind protecția mediului, aprobată prin Legea nr.265/2006,  cu modificările și completările ulterioare;
e) Legea nr. 227/2015 privind Codul fiscal, cu modificările și completările ulterioare;
f) Legea Poliției Locale nr. 155/2010, cu modificările și completările ulterioare;
g) Ordonanța Guvernului nr. 71/2002 privind organizarea și funcționarea serviciilor publice de administrare a domeniului public și privat de interes local, aprobată prin Legea nr. 3/2003, cu modificările și completările ulterioare;
h) Ordonanța Guvernului  nr. 2/2001 privind regimul juridic al contravențiilor, aprobată prin Legea nr. 180/2002,  cu modificările și completările ulterioare.
  Art. 2. - Definițiile termenilor și expresiilor folosite în prezentul Regulament sunt următoarele:
a) proprietar stații de reîncărcare – Comuna Aiton
b) operator stație de reîncărcare – operator economic care desfășoară activitățide asistență tehnică și mentenanță a stațiilor electrice prin intermediul unei platforme online, direct la stație sau prin asistență telefonică printr-un dispecerat dedicat;
c) utilizator stație de reîncărcare – persoană fizică sau juridică care utilizează stația prin intermediul unei platforme EV Smart Charge ;
d) stație de reîncărcare vehicule electrice cu putere normală – o unitate formată din unul sau două puncte de reîncărcare, alimentate de același punct de livrare din rețeaua publică de distribuție, care permite încărcarea vehiculelor electrice în curent alternativ la o putere de maximum 22kw la nivelul fiecărui punct de reîncărcare. Stațiile de reîncărcare sunt echipate cu conector Tip 2 pentru vehicule, conform descrierii din standardul SR EN62196-2, pentru încărcarea în curent alternativ;
e) stație de reîncărcare vehicule electrice cu putere rapidă – o unitate formată din două puncte de reîncărcare, (50-100) KW DC + 22 KW AC alimentate de același punct de livrare din rețeaua publică de distribuție, care permite încărcarea simultană a vehiculelor electrice în curent continuu la o putere de maximum 5-100 KW DC, respectiv 22 KW AC la nivelul  fiecărui punct de reîncărcare. Stațiile de reîncărcare sunt echipate cel puțin cu prize Tip2 și conectori de tip CCS2;
f) stație de reîncărcare vehicule electrice cu putere normală – o unitate formată din unul sau 2 puncte de reîncărcare cu putere maximă de 22 KW AC alimentate de același punct de livrare din rețeaua publică de distribuție, care permite incărcarea simultană a vehiculelor electrice în curent alternativ la o putere de maximum 22 KW AC la nivelul fiecărui punct de reîncărcare; Stațiile de reîncărcare sunt echipate cu prize sau cablu Tip2; 
g) stație de reîncărcare accesibilă publicului – stație de reîncărcare care oferă tuturor utilizatorilor un acces permanent și nediscriminatoriu; Stațiile de reîncărcare dispun de un acces deschis de management și operare care permit identificarea locației, monitorizarea în timp real a funcționalității, disponibilității cantității de energie transferată. Acest acces permite interconectarea și comunicarea cu alte instalații în timp real;
h) vehicul electric – autovehicul dotat cu un grup propulsor care ciprinde cel puțin un dispozitiv electric nonperiferic drept convertor de energie cu un sistem electric reîncărcabil de stocare a energiei, care poate fi încărcat extern, un vehicul hibrid reîncărcabil din exterior este considerat ca fiind un vehicul electric;
i) vehicul hybrid plug-in – autovehicul hybrid care, pentru a-și asigura propulsia mecanică, preia energie din două surse de energie stocată, montate pe vehicul: un combustibil consumabil, respectiv un dispozitiv de stocare a energiei electrice (de exemplu: baterie, condensator, volant/generator etc.) care are o sursă de alimentare externă – plug-in;
j) amplasare stație reîncarcare – instalarea stațiilor de reîncărcare vehicule electrice în locuri de parcare special amenajate;
k) loc parcare amenajat pentru staţia de reîncarcare - sunt asigurate locuri de parcare cel puţin egale cu numărul punctelor de reîncărcare aferente staţiilor, destinate exclusive încărcării vehiculelor electrice, marcate cu culoarea verde, cu imaginea din panoul de informare;
l) staționare la stația de reîncărcare – imobilizarea voluntară a stației de reîncărcare pentru o durată de peste 5 minute după finalizarea procesului de reîncărcare;
m) accident de circulație – eveniment produs pe un drum deschis circulației publice ori care și-a avut originea într-un asemenea loc, în urma căruia a survenit decesul, rănirea uneia sau mai multor persoane, ori avarierea a cel puțin unui vehicul sau alte pagube materiale, în care a fost implicat cel puțin un vehicul în mișcare;
Scopul regulamentului
Art. 3. - (1) Comuna Aiton a elaborat un program de achiziţie a două staţii pentru reîncărcare destinate vehiculelor electrice şi hybrid plug-in. Scopul achiziţiei este să încurajeze achiziţia de vehicule electrice sau plug-in și să reglementeze operarea infrastructurii pentru a asigura încărcarea vehiculelor menționate. Stațiile de reîncărcare sunt puse la dispoziție pentru a încuraja protejarea mediului, activitate susținută de Comuna Aiton.
(2) Prin acest regulament, Comuna Aiton stabilește modul de exploatare a stațiilor pentru reîncărcarea acumulatorilor autovehiculelor electrice.
(5) Reîncărcarea acumulatorilor autovehiculelor electrice nu este considerată furnizare de energie (conform reglementărilor în vigoare), ci un serviciu pus la dispoziția posesorilor de autovehicule electrice.
(6) Punctele publice de reîncărcare a autovehiculelor electrice respectă specificațiile tehnice și cerințele de dotare prevăzute de Legea nr. 34/2017 privind instalarea infrastructurii pentru combustibili alternativi, Standardul IEC 61851, precum și regulile privind siguranța și igiena muncii, prevenirea și stingerea incendiilor și protecția mediului, conform legislației în vigoare.
(7) Comuna Aiton   pune la dispoziție punctele de reîncărcare marcate corespunzător, prin culoarea verde, fiind amplasate astfel:
1. Parcarea din fata primǎriei Aiton în satul Aiton pe strada Morii cu 1 stație de încărcare;
2. Parcarea de la cǎminul cultural în satul Aiton pe strada Principalǎ cu 1 stație de încărcare.
3. Parcarea de la ieşirea din Aiton spre Ghiorgheni pe strada Principalǎ cu 1 stație de încărcare;
(8) Regulamentul privind utilizarea de încărcare electrică cu plată a autovehiculelor în Comuna Aiton     are scopul de a promova utilizarea vehiculelor electrice și de a asigura un cadru adecvat și securizat pentru utilizatorii acestora. Prin urmare, următoarele reguli trebuie respectate de către toți utilizatorii stațiilor de reîncîrcare cu plată din Comuna Aiton.

CAPITOLUL II - UTILIZAREA STAȚIILOR A VEHICULELOR ELECTRICE
Accesul la stațiile de reîncărcare a vehiculelor electrice
	 Art. 4. -  Stațiile de încarcare sunt disponibile pentru orice proprietar sau utilizator de vehicule electrice, indifferent de marcă, model sau tip. Accesul la stațiile de încărcare este permanent și nediscriminatoriu.

Accesul la aplicația mobile „EV Smart Charge”
	  Art. 5. - (1)  Aplicația EV Smart Charge se instalează gratuit din magazinele virtuale App Store (iOS) sau Magazin Play (Android), iar contravaloarea încărcării se achită prin utilizarea cardului bancar înrolat în aplicație sau prin creditul asociat, așa cum este descris la Art. 11. Plata.
	(2) Pentru a putea utiliza aplicația EV Smart Charge este nevoie de crearea unui cont în aplicație cu o adresă de email validă. Pasul următor reprezintă adăugarea unui număr de telefon valid în setările contului utilizatorului. Adresa de email și numărul de telefon trebuie verificate folosind butoanele specifgice fiecărei opțiuni. Cu toate condițiile îndeplinite, stația poate fi utilizată, respectiv se poate încărca vehiculul și se poate plăti contravaloarea serviciului de reîncărcare cu energie electrică.


Timpul de reîncărcare cu energie electrică
	Art. 6.- Utilizatorii trebuie să își limiteze timpul de încărcare la durata maximă afișată la stația de reîncărcare (dacă există). În cazul în care utilizatorul depășește durata maximă de utilizare a stației de reîncărcare, se pot aplica penalități în conformitate cu prevederile prezentului regulament. După finalizarea încărcării, utilizatorii trebuie să deconecteze vehiculul și să elibereze stația de reîncărcare pentru alți utilizatori.

CAPITOLUL III - OBLIGAȚII ȘI RESPONSABILITĂȚI
         Art. 7. - Obligațiile și responsabilitățile Comunei Aiton sunt, următoarele:
a) instalează stații ce respectă Standardul IEC 61851 (Sistem de încărcare conductivă pentru vehicule electrice); Staţiile de reîncărcare comunică prin protocol de tip OCPP - Open Charge Point Protocol - minimum 1.5 și dispun de meniu în limba română și limba engleză;
b) asigură accesul permanent și nediscriminatoriu al publicului la stațiile de reîncărcare instalate;
c) asigură semnalizarea corespunzătoare și vizibilă a spațiului  (marcajul realizat cu culoarea verde) în concordanță cu standardele europene și naționale în domeniu;
d) asigură publicarea instrucţiunilor de utilizare în proximitatea stației de reîncărcare;
e) pune la dispoziția utilizatorilor stațiile de alimentare a autovehiculelor electrice, în vederea reîncărcării acumulatorilor autovehiculelor electrice. Pune la dispoziție instrumente de plată a serviciului de reîncărcare;
f) asigură instalarea unor sisteme conexe stațiilor de reîncărcare: sistem de supraveghere a  zonelor de încărcare și parcare.
g) orice defecțiune apărută la autovehicul în timpul alimentării sau după alimentare nu intră în responsabilitatea Comunei Aiton.

         Art. 8. - Obligațiile și responsabilitățile utilizatorului sunt, următoarele:
a) să respecte regulile de circulație rutieră, să respecte toate semnele de circulație și indicatoarele care afectează utilizarea stațiilor de încărcare;
b) să parcheze regulamentar, încadrat în spațiul destinat alimentării vehiculului;
c) să se asigure că încărcarea vehiculului nu blochează accesul altor utilizatori la stația de încărcare sau la alte spații de parcare;
d) să urmeze toţi pașii procedurali prevăzuți în modul de încărcare specific fiecărui autovehicul în parte;
e) să se asigure, înainte de conectarea vehiculului la staţia de încărcare, că vehiculul respective este  compatibil cu staţia de încărcare, să respecte instrucţiunile de utilizate pe staţia de încărcare şi să se asigure că încărcarea poate fi realizată în condiții de siguranță; (ex: în condiţii de ploaie sau ninsoare, adică umiditate ridicată este recomandat să nu se încarce autovehiculul existând riscuri crescute de electrocutare)
f) să se asigure că vehiculul lor este într-o stare sigură de funcționare în timpul încărcării și să își asume întreaga responsabilitate pentru orice daune sau accidente  cauzate de utilizarea stației de încărcare;
g) să acceseze instalația în conformitate cu specificațiile tehnice ce trebuiesc respectate pentru alimentarea electrică a autovehiculului; 
h) să utilizeze stația în condiții de siguranță, pentru evitarea accidentelor și a avarierii autovehiculului;
i) să utilizeze energia electrică de la stațiile de încărcare doar în scopul încărcării autovehiculului. Utilizarea resurselor stațiilor de încărcare pentru alte scopuri este interzisă;
j) să monitorizeze autovehiculul în condiții de siguranță pe toată perioada alimentării;
k) să aşeze cablul (capul de încărcare sau mufa de încarcare) în priza corespunzătoare a staței dupa alimentare;
l) nu se percepe taxa de parcare pe perioada staționării vehiculului la încărcare iar orice altă prevedere contrară își încetează aplicabilitatea la data intrării în vigoare a prezentului regulament;
m) să achite contravaloarea încărcării vehiculului prin utilizarea mecanismelor de plată puse la dispoziție de către proprietar;
n) să elibereze stația de încărcare în momentul încheierii procesului de reîncărcare;
o) să respecte toate regulile de mediu aplicabile în timpul utilizării staţiilor de încărcare. Orice poluare sau contaminare sau perturbare a mediului înconjurător este interzisă;
p) să raporteze orice defecțiune sau problemă legată de stația de încărcarea a operatorului, la numărul de asistență tehnică afișat pe stația de încărcare;
q) este responsabil pentru orice daune aduse altor vehicule sau proprietăţi în timpul utilizării staței de încărcare;

  Art. 9.-  Obligaţiile şi responsabilităţile operatorului staţiei de reîncărcare sunt următoarele:
a) operatorul stației de reîncărcare asigură asistența tehnică de specialitate pentru remedierea problemelor de natură tehnică la încărcarea vehiculului la stație;
b) proprietarul stației, prin operatorul stației de reîncărcare, asigură mentenanța regulată a stațiilor de încărcare, întreținerea și reparațiile acestora;
c) datele de contact ale operatorului sunt afișate vizibil la fiecare stație de încărcare, precum și pe portalul web al Comunei Aiton;
d) în cazul care utilizatorii întâmpină probleme tehnice în timpul utilizării stației de reîncărcare, aceștia trebuie să raporteze problema operatorului stației de reîncărcare. Operatorul stației de reîncărcare va furniza asistență tehnică în timp util pentru a remedia problema;
e) operatorul stației de încărcare nu își asumă nici o responsabilitate pentru daunele sau pierderile suferite de utilizatori în timpul utilizării stației de reîncărcare;

CAPITOLUL IV - TAXE ȘI TARIFE PENTRU REÎNCĂRCARE CU ENERGIE ELECTRICĂ
Taxe și tarife pentru reîncărcare cu energie electrică
	Art. 10. - (1) Pentru o corectă administrare și corelare a politicilor locale de susținere a mobilității verzi/nepoluante cu politicile europene incidente, se impune introducerea unui tarif de utilizare (de reîncărcare), calculat pe baza prețului energiei electrice contractat/plafonat (cu TVA inclus), a costului mentenanței platformei de plăți (cu TVA inclus) și a costului mentenanței stațiilor de reîncărcare (cu TVA inclus), conform contractelor de mentenanță în vigoare. Tariful poate varia, acesta adaptându-se la fluctuațiile pieței de energie, respectiv la toate elementele de cost ce intră în componența tarifului, în cazul în care acestea se modifică, ținând cont că fac obiectul unor proceduri de achiziție publică.
(2) Tariful de utilizare a stației de reîncărcare poate fi schimbat sau actualizat de către autoritatea executivă în funcție de politica adoptată de proprietarul stației de încărcare și este adus la cunoștința publicului cu cel puțin 90 de zile calendaristice înainte de data aplicării schimbării/actualizării.
(3) Tariful pentru încărcare se afișează în mod clar la stație de încărcare.
	(4) Tariful reprezentând contravaloarea serviciilor de reîncărcare aferente stațiilor publice pentru vehicule electrice va fi suportat de către utilizatorii acestora.
	(5) Tariful pentru reîncărcare se va plăti la finalizarea procesului de reîncărcare a vehiculului. Utilizatorii pot plăti tariful prin intermediul aplicației EV SMart Charge, online pen plată cu card bancar sau utilizând credite din portofelul electronic virtual.
	(6) Proprietarul stației de reîncărcare, respectiv, Comuna Aiton, va percepe taxa de 1,80 lei/kwh pentru utilizarea stației de reîncărcare.
	(7) Tariful pentru serviciul de reîncărcare a vehiculelor nu include și taxa de parcare, reglementată prin acte normative distincte.

Plata serviciilor de reîncărcare cu energie electrică
Art. 11. - (1) Plata serviciilor de reîncărcare va fi realizată prin intermediul unuia dintre canalele de plată definite în cadrul aplicației: card bancar sau portofel electronic (caz în care utilizatorul transferă un număr de credite care pot fi utilizate pentru achiziția ulterioară a unor servicii de reîncârcare). La inițierea sesiunii de încărcare se va alege cantitatea de current estimate pentru încărcare sau timpul care urmează a fi alocat încărcării. Este sufficient sî se aleagă doar una din cele două (KWh sau timp). Plata este pre-autorizată în urma selectării, iar suma aferentă este blocată de procesatorul de plăți pe contul personal pentru a asigura încasarea. La finalizarea încărcării suma aferentă cantității de current încărcată (KWh) se va retrage de pe card iar diferența se eliberează.
(2) După alegerea cantității de curent se apasî START în aplicație, după care se conectează vehiculul la stație și va începe încărcarea.
(3) Se poate monitoriza în aplicație statusul încărcării și se poate finaliza tranzacția în orice moment.
(4) În momentul finalizării încărcării este necesar să se elibereze locul destinat încărcării, pentru a permite și altor utilizatori să încarce.
(5) La finalizarea sesiunii de încărcare se va primi documentul fiscal pe adresa de email cu care utilizatorul și-a creat contul în aplicație.
(6) Aplicația  EV Smart CHarge se instalează gratuit din magazinele virtuale App Store (iOS) sau Magazin Play (Android), iar contravaloarea încărcării se achită prin utilizarea cardului bancar înrolat în aplicație. Pentru modalitatea de plată prin Credit, se creează în aplicație cont de utilizator care se alimentează cu suma depusă de către client în contul EV Smart Charge.

CAPITOLUL V - SANCȚIUNI
         Art. 12. -  Încălcarea oricăreia dintre obligațiile prevăzute la art. 8 poate duce la aplicarea de măsuri contravenționale. Operatorul stației de încărcare poate refuza accesul la stația de încarcare utilizatorilor care au încălcat regulile de mai sus, prin suspendarea sau anularea contului de utilizator.

          Art. 13. -  Orice încălcare a legilor și regulamentelor aplicabile în timpul utilizării stațiilor de încărcare  poate fi raportată autorităților competente. Încălcarea prevederilor prezentului regulament, precum și alte fapte care se pot constitui în contravenții sau infracțiuni, după caz, se sancționează conform prevederilor legale în vigoare.

         Art. 14. -  Constituie contravenție și se sancționează cu amendă cuprinsă între 1000 și 2000 de lei și, după caz, măsura complementară a ridicării autovehiculului următoarele fapte:
a) staționarea, parcarea sau ocuparea în orice mod a stațiilor de reîncărcare electrică de către posesorii de vehicule, altele decât autovehiculele electrice sau autovehicule hibrid plug-in;
b) staționarea, parcarea sau ocuparea în orice mod a stațiilor de reîncărcare electrică de către posesorii de autovehicule electrice hibrid plug-in, după finalizarea procesului de încărcare;
          Art. 15. - Contravenientul poate achita în termen de 15 zile de la data încheierii procesului-verbal contravenția ori, după caz, de la data comunicării acestuia, jumătate din minimul amenzilor prevăzute la art. 14.
          Art. 16. -  Constatarea contravențiilor și aplicarea sancțiunilor se face de către angajații postului de Poliție Aiton și/sau de către împuterniciți ai Primarului Comunei Aiton. Contravenția se constată printr-un proces-verbal constatator, în care acesta stabilește și sancțiunea aplicată.
          Art. 17. - Prevederile prezentului capitol se completează cu prevederile Ordonanței Guvernului nr. 2/2001 privind regimul juridic al contravențiilor, aprobată prin Legea nr. 180/2002, cu modificările și completările ulterioare.

CAPITOLUL VI - DISPOZIȚII FINALE
	Art. 18. - Prin utilizarea staților de încărcare electrice cu plată din Comuna Aiton, utilizatorii acceptă și respectă toate regulile și condițiile prezentate în acest regulament. Proprietarul stației de încărcare își rezervă dreptul de a modifica regulamentul în orice moment, cu notificare prealabilă ce va fi adusă la cunoștința publicului.



Primar,	Secretar general,
FĂGĂDAR NICOLAE	CHIOREAN IONELA ANA



